Törekvéseik az 1974-es afrikai nemzetek kupája-selejtezőin beigazolódni látszódtak, mivel Zambia történelme során első ízben harcolta ki a kontinensviadalon való részvételt. Az egyiptomi rendezésű torna közönségét ámulatba ejtette a Chipolopolók bámulatos lelkesedése, amely egészen a döntőig repítette őket. A szárnyalásnak Zaire vetett véget egy izgalmas, döntetlen miatt megismételt fináléban. A kontinensviadalon figyelhetett fel Afrika egy ifjú zambiai tehetségre, Godfrey Chitalura, aki nemcsak a góllövésben, hanem a társak kiszolgálásában is jeleskedett. Az 1970-es bemutatkozása és az 1993-ban bekövetkezett halála közötti időszakban Zambia labdarúgása egyet jelentett Chitaluval, aki előbb góljaival számos torna aranyérméhez segítette a válogatottat, később szövetségi kapitányként járult hozzá hazája sikerességéhez.